ທ້າຍອາທິດທີ່ຜ່ານມານີ້, ບັນດາຜູ້ນໍາສອງຝ່າຍລາວ-ຫວຽດນາມ ໄດ້ຈັດພິທີເປີດອານຸ ສອນສະຖານ ປະຫວັດສາດການປະຕິວັດ ລາວ-ຫວຽດນາມ ທີ່ບ້ານລາວໂຄ ຕາແສງພຽງຂວາຍ ເມືອງອຽນເຈົາ ແຂວງເຊິນລາ ສສ ຫວຽດນາມ ໂດຍໃຫ້ກຽດເຂົ້າຮ່ວມ ຂອງ ທ່ານ ນາງ ປານີ ຢາທໍ່ຕູ້ ກຳມະການກົມການເມືອງສູນກາງພັກ ປະທານ ສະພາແຫ່ງຊາດລາວ, ທ່ານ ນາງ ຫງວຽນ ທິກີມເງິນ ກຳມະການກົມການເມືອງສູນກາງພັກ ປະທານ ສະພາແຫ່ງຊາດ ຫວຽດນາມ, ມີບັນດາສະຫາຍເລຂາ-ຮອງເລຂາ, ເຈົ້າແຂວງ-ຮອງເຈົ້າແຂວງ, ປະທານ ສະພາປະຊາຊົນຈາກ 16 ແຂວງ ຂອງ ສປປ ລາວ ແລະ 10 ແຂວງ ຂອງ ຫວຽດນາມ ທີ່ມີຊາຍແດນ ຕິດກັບ ສປປ ລາວ ພ້ອມຜູ້ຕາງໜ້າ ຈາກບັນ ດາກະຊວງ, ຂະແໜງການ ຈາກທ້ອງຖິ່ນ ແລະ ສູນກາງ ທັງສອງປະເທດ ແລະ ປະຊາຊົນບັນດາເຜົ່າ ເຂົ້າຮ່ວມເປັນຈຳນວນຫລວງຫລາຍ.
ອານຸສອນສະຖານ ປະຫວັດສາດການປະຕິວັດແຫ່ງນີ້ ເປັນເຂດຮ່ອງຮອຍປະຫວັດສາດ ການປະຕິວັດລາວ-ຫວຽດນາມ ຢູ່ແຂວງເຊີນລາ ເປັນສະຖານທີ່ ເຄື່ອນໄຫວການປະຕິວັດ ຂອງ ທ່ານ ໄກສອນ ພົມວິຫານ ໃນການສ້າງຖານທີ່ໝັ້ນ ກຳລັງຕະລຸມບອນ ລາວເໜືອ, ສ້າງຕັ້ງກອງກຳລັງ ອິດສະຫລະ ເຊິ່ງເປັນຕົ້ນກຳເນີດ ຂອງກອງທັບປະຊາຊົນລາວ ໃນປັດຈຸບັນ ແລະ ເພື່ອເປັນການ ລະນຶກເຖິງຄຸນງາມຄວາມດີ ຂອງທ່ານ ຈາງລາວໂຄ ຕໍ່ການປະຕິວັດລາວ-ຫວຽດ ນາມ. ນອກນີ້ ຍັງເປັນບ່ອນເກັບຮັກສາໄວ້ ຄຸນຄ່າທາງປະຫວັດສາດ, ຄວາມຜູກພັນ ເຊິ່ງແລກມາດ້ວຍ ເລືອດເນື້ອ ຂອງຄວາມສຳພັນ ສູ້ຮົບລາວ-ຫວຽດນາມ ໂດຍສະເພາະແມ່ນແຂວງ ເຊີນລາ ກັບບັນດາ ແຂວງພາກເໜືອຂອງລາວ ໃນການຕໍ່ສູ້ຕ້ານພວກຈັກກະພັດ ລ່າເມືອງຂຶ້ນແບບເກົ່າ ເພື່ອປົກປັກຮັກສາ ປະເທດຊາດ ແລະ ຍັງເປັນບ່ອນສຶກສາອົບຮົມ ນ້ຳໃຈຮັກຊາດ, ຄວາມສຳພັນແບບ ພິເສດລາວ-ຫວຽດນາມ. ເມື່ອຕົ້ນປີ 2012, ພັກ, ລັດຖະບານ ແລະ ສະພາສອງປະເທດລາວ-ຫວຽດ ນາມ ໄດ້ຈັດພິທີຮັບເປັນອານຸສອນສະຖານ ປະຫວັດສາດລະດັບປະເທດ ແລະ ເປີດພິທີວາງສີລາລືກ ໃນການກໍ່ສ້າງ ເຂດຮ່ອງຮອຍປະຫວັດສາດ ການປະຕິວັດລາວ-ຫວຽດນາມ ໃນເນື້ອທີ່ 50 ເຮັກຕາ ປະກອບມີ: ຮ່ອງຮອຍເກົ່າ ເຊິ່ງເປັນບ່ອນເຮືອນຂອງ ຄອບຄົວພໍ່ເຖົ້າ ຈາງລາວໂຄ ແລະ ບ່ອນຢູ່ຂອງກອງ ຕະລຸມບອນລາວເໜືອ ໃນໄລຍະປີ 1948-1951.
ທ່ານ ນາງ ປານີ ຢາທໍ່ຕູ້ ກ່າວບາງຕອນວ່າ: ການເປີດອະນຸສອນສະຖານແຫ່ງນີ້ ມີຄວາມ ໝາຍສຳຄັນ ໃນປະຫວັດສາດ ແຫ່ງການຮ່ວມສຳພັນ ສູ້ຮົບລາວ-ຫວຽດນາມ ເຊິ່ງຈະເປັນການ ປະກອບ ສ່ວນອັນສຳຄັນ ເຂົ້າໃນການເພີ່ມພູນຄູນສ້າງ ສາຍພົວພັນມິດຕະພາບ, ຄວາມສາມັກຄີພິເສດ ແລະ ການຮ່ວມມືຮອບດ້ານລາວ-ຫວຽດນາມ, ກາຍເປັນບ່ອນສຶກສາອົບຮົມປະຊາຊົນສອງຊາດ ໂດຍສະເພາະ ແມ່ນຄົນຮຸ່ນໜຸ່ມ ໄດ້ຮຽນຮູ້ເຖິງປະຫວັດສາດ ໃນການຮ່ວມສຳພັນສູ້ຮົບ ທີ່ອົງອາດກ້າຫານ, ບັນດາວິລະກຳ ແລະ ຄຸນງາມຄວາມດີ ໃນການເສຍສະຫລະ ອັນໃຫຍ່ຫລວງ ຂອງນັກຕໍ່ສູ້ລຸ້ນກໍ່ຕັ້ງການປະຕິວັດ ຂອງ ສອງຊາດລາວ-ຫວຽດນາມ ທີ່ໄດ້ອຸທິດເລືອດເນື້ອ, ສະຕິປັນຍາ ຜ່ານຜ່າຄວາມທົດສອບຫຍູ້ງຍາກ ນາໆປະການ ເພື່ອກອບກູ້ເອົາເອກະລາດແຫ່ງຊາດ ແລະ ອິດສະຫລະພາບ ມາໃຫ້ທຸກຄົນໃນທຸກມື້ນີ້.
ໂອກາດດຽວກັນ, ທ່ານ ນາງ ຫງວຽນ ທິກີມເງິນ ໄດ້ສະແດງຄວາມຂອບໃຈ ແລະ ຕີລາຄາສູງ ຕໍ່ ປະຊາຊົນ ບ້ານລາວໂຄ ກໍຄືປະຊາຊົນບັນດາເຜົ່າ ແຂວງ ເຊີນລາ ພ້ອມກັບປະຊາຊົນ ໃນທົ່ວປະເທດ ທີ່ ໄປຕາມຄຳຮຽກຮ້ອງຂອງປະທານໂຮ່ຈິມິນ, ໄປນຳພັກ, ໄປນຳການປະຕິວັດ ປະກອບສ່ວນເຂົ້າ ໃນການ ປົດປ່ອຍປະເທດຊາດ, ປະກອບສ່ວນເຂົ້າ ໃນການສ້າງ ສາຍພົວພັນແບບພິເສດ ລະຫວ່າງສອງຊາດ ຫວຽດນາມ-ລາວ. ພັກ, ລັດຖະບານ ແລະ ປະຊາຊົນຫວຽດນາມ ຢືນຢັນວ່າ ຈະພ້ອມກັບພັກ, ລັດຖະບານ ແລະ ປະຊາຊົນລາວ ບັນດາເຜົ່າເຮັດສຸດຄວາມສາມາດຂອງຕົນ ເຂົ້າໃນການເສີມຂະຫຍາຍ, ເພີ່ມພູນຄູນສ້າງ ຄວາມສຳພັນ ທີ່ເປັນມູນເຊື້ອ, ຄວາມສາມັກຄີ ແບບພິເສດ ແລະ ການຮ່ວມມືຮອບດ້ານ ຫວຽດນາມ-ລາວ ໃຫ້ແຕກດອກອອກຜົນຍິ່ງໆຂຶ້ນ.